DÔLEŽITÁ INFORMÁCIA PRE DRŽITEĽOV HOVÄDZIEHO DOBYTKA – ZMENA, TÝKAJÚCA SA PREMIESTNENIA ZVIERAT Z CHOVU!

	S účinnosťou od 1. apríla 2020
sa upravujú podrobnosti pre držiteľov hovädzieho dobytka pri premiestnení zvieraťa z chovu, 
v zmysle ktorých aj držiteľ zvieraťa, ktorý odosiela zviera z chovu,
 zasiela doklad o premiestnení hovädzieho dobytka 
priamo do centrálneho registra hospodárskych zvierat (CRHZ).



Uvedenou úpravou sa mení doterajšia prax, podľa ktorej pôvodný držiteľ zvieraťa zasielal doklad o premiestnení hovädzieho dobytka s odosielaným zvieraťom len novému držiteľovi zvieraťa, ktorý následne zasielal doklad potvrdený obidvomi držiteľmi do CRHZ. 
Podľa platných pravidiel zasiela pôvodný aj nový držiteľ doklad o premiestnení hovädzieho dobytka do CRHZ samostatne. 

TLAČIVÁ
Pôvodný držiteľ, ktorý odosiela zviera z chovu, vypĺňa, potvrdzuje  a zasiela do CRHZ doklad o premiestnení hovädzieho dobytka – časť A.
Nový držiteľ, ktorý prijíma zviera do chovu, vypĺňa, potvrdzuje  a zasiela do CRHZ doklad o premiestnení hovädzieho dobytka – časť B.
VZOR UVEDENÝCH DOKLADOV MOŽNO NÁJSŤ TU: 
https://www.slov-lex.sk/pravne-predpisy/prilohy/SK/ZZ/2012/20/20200401_5229781-2.pdf

CELÉ NOVÉ PLATNÉ ZNENIE VYHLÁŠKY č. 20/2012 Z. z.  OBSAHUJÚCE TÚTO A ĎALŠIE ZMENY MOŽNO NÁJSŤ TU:
https://www.slov-lex.sk/pravne-predpisy/SK/ZZ/2012/20/20200401.html
Na uvedenú zmenu upozorňujeme najmä držiteľov, ktorí zasielajú doklady o premiestnení hovädzieho dobytka do CRHZ poštovými službami.
	V prípade držiteľov chovov hovädzieho dobytka, z ktorých sa zviera premiestňuje a ktorí formulár dokladu o premiestnení hovädzieho dobytka do druhého chovu vytvárajú len elektronicky cez portál prevádzkovateľa CRHZ v podobe súboru o premiestnení zvierat vygenerovaného softwarovou aplikáciou slúžiacou na vedenie evidencie zvierat v chove a ktorí tento súbor následne elektronicky zasielajú držiteľovi druhého chovu, sa ustanovenie § 7 ods. 2 vyhlášky č. 20/2012 Z. z. v znení neskorších predpisov považuje za splnené už tým, že tento formulár elektronicky vytvorili cez uvedený portál.
V prípade držiteľov chovov hovädzieho dobytka, do ktorých sa zviera premiestňuje a ktorí formulár dokladu o premiestnení hovädzieho dobytka z iného chovu dostávajú len elektronicky cez portál prevádzkovateľa CRHZ v podobe vyššie uvedeného súboru o premiestnení zvieraťa, 
toto premiestnenie už len následne potvrdia cez aplikáciu CRHZ „Prístup farmára“, pričom sa tento súbor prevezme ako vygenerovaný doklad o premiestnení hovädzieho dobytka v systéme CRHZ, čím sa povinnosť chovateľa zasielať doklad o premiestnení hospodárskeho zvieraťa podľa § 37 ods. 2 písm. b) ôsmeho bodu zákona č. 39/2007 Z. z. v znení zákona č. 184/2018 Z. z. považuje za splnenú.



Základným cieľom uvedenej právnej úpravy je vyriešiť ťažkosti, ktoré vyplývali zo vzájomnej závislosti držiteľov hovädzieho dobytka pri splnení povinnosti oznámenia premiestnenia zvieraťa do CRHZ a pomôcť tak chovateľom znížiť porušenia pravidiel vo vzťahu k plneniu povinností právnych predpisov Európskej únie a Slovenskej republiky o identifikácii a registrácii 
hovädzieho dobytka.

